ทีโอทีเตือนระวังมิจฉาชีพโทร.-SMSอ้างค้างชำระ
ทีโอที เตือนผู้ใช้บริการอย่าหลงเชื่อแก๊งมิจฉาชีพโทรศัพท์และSMSเข้ามือถือ อ้างมียอดค้างชำระค่าโทรศัพท์ ลวงให้โอนเงินผ่านธนาคาร
15 ก.พ. 2553

ทีโอที เตือนผู้ใช้บริการอย่าหลงเชื่อแก๊งมิจฉาชีพโทรศัพท์และSMSเข้ามือถือ อ้างมียอดค้างชำระค่าโทรศัพท์ ลวงให้โอนเงินผ่านธนาคาร
ศูนย์บริการลูกค้าสัมพันธ์ (TOT Contact Center 1100) บริษัท ทีโอที ได้รับการร้องเรียนจากลูกค้าจำนวนหนึ่ง เกี่ยวกับกรณีที่มีระบบโทรศัพท์อัตโนมัติแจ้งเตือนว่ามียอดค้างค่าใช้บริการโทรศัพท์ไปยังโทรศัพท์เคลื่อนที่ของลูกค้าโดยไม่แสดงหมายเลขโทรศัพท์ที่เรียกเข้า และภายหลังจากรับฟังระบบโทรศัพท์อัตโนมัติเสร็จสิ้นแล้ว มีการระบุให้กดหมายเลขเพื่อติดต่อคุยกับบุคคลซึ่งอ้างเป็นเจ้าหน้าที่โดยสอบถามชื่อและหมายเลขบัตรประชาชนของลูกค้า จากนั้นจะแจ้งยอดค่าใช้บริการที่มีค้างชำระเป็นจำนวนเงินที่ค่อนข้างสูง พร้อมกับให้โอนเงิน และแจ้งว่าหากไม่ชำระค่าบริการก็จะถูกดำเนินคดีตามกฎหมาย นอกจากการใช้ระบบโทรศัพท์อัตโนมัติแล้วยังมีการส่ง SMS เข้าถึงมือถือลูกค้าด้วย โดยแจ้งข้อความในลักษณะเดียวกัน 
บริษัท ทีโอที จึงขอแจ้งเตือนมายังผู้ใช้บริการและประชาชนทุกท่าน ว่าอย่าหลงเชื่อกลุ่มคนซึ่งแอบอ้างชื่อ ทีโอที ในการหลอกลวงประชาชนดังกล่าว โดย ทีโอที ไม่เคยใช้วิธีการติดตามหนี้ค้างชำระโดยการโทร.เข้าโทรศัพท์เคลื่อนที่ของผู้ใช้บริการหรือส่ง SMS โดยตรงถึงแต่อย่างใด  ทั้งนี้ ทีโอที จะใช้วิธีแจ้งเตือนค่าใช้บริการค้างชำระด้วยระบบอัตโนมัติไปยังโทรศัพท์พื้นฐานเท่านั้น และที่สำคัญ ทีโอที ไม่มีขั้นตอนในการดำเนินการเพื่อให้ลูกค้าโอนเงินผ่านทางโทรศัพท์แต่อย่างใด ทั้งนี้ หากผู้ใช้บริการ หรือประชาชนทั่วไปมีข้อสงสัยเกี่ยวกับการชำระค่าบริการ รวมถึงบริการอื่น ๆ ของ ทีโอที สามารถสอบถามข้อมูลได้ที่ TOT Contact Center 1100